JY LEES NOU Centurion-man oor pa (87) se moord: ‘Ons is gebroke’
Die Steenkamp-gesin: Van links is Bessie, Trudie, Casper jr., Wilna en Casper. Foto: Verskaf.
Sy bejaarde pa het 87 jaar oud geword net om wreed uit die lewe geruk te word – en dít terwyl sy ma (86) meters ver van die moordtoneel was, sê die seun van ’n Wes-Kaapse man wat Saterdag deur ’n groep rowers oorval en vermoor is.
Die gemeenskap van Villiersdorp rou oor die skokdood van Casper Steenkamp, ’n afgetrede doktor in die opvoedkunde.
Casper is Saterdagmiddag 21 Maart deur ’n groep inbrekers oorval toe hy ondersoek ingestel het na vreemde geluide wat van binne sy buurman se huis, wat nie ten tyde van die voorval tuis was nie, gekom het.
“Ons probeer nou sin maak van die hele ding. Dis asof dit nie behoorlik insink nie. Asof mens nie wil glo dis die waarheid nie,” vertel Casper se seun, ook Casper (55), Dinsdag aan Huisgenoot.
Casper sê sy pa en ma, Bessie, het hulle erf jare gelede onderverdeel en toe ’n kleiner woonplek in die agtererf aangebou. Die huis op die voorerf is verkoop aan ’n Kaapse sakeman, maar Casper het gereeld na die tuin en swembad omgesien.
“My ma was in die huis. Sy het demensie en is met tye baie deurmekaar. Maar ons vermoed in hierdie stadium my pa het gaan kyk wat geraas by die buurman se huis veroorsaak en toe die inbrekers betrap,” sê Casper.
Casper en sy vrou, Bessie. Foto: Verskaf
Die vrou wat Bessie versorg en op dieselfde perseel woon, het Sondag laatmiddag na die huis teruggekeer en na Casper gesoek.
“Sy het hom op die agterstoep aangetref . . . My pa was reeds dood. Daar was niks wat sy kon doen nie. Dit lyk vir ons of hy met ’n skerp voorwerp geslaan is – iets soos ’n byl of ’n panga. Dit breek ’n mens. Dit skeur jou in duisend stukke. Ons is gebroke.”
Casper se suster, Wilna Steenkamp, het haar pa se liggaam uitgeken. Sy was met vakansie aan die KwaZulu-Natalse kus en het inderhaas teruggekeer na die Wes-Kaap, waar sy woon.
“Deur alles bly die seerste dít: om te dink my ma moes iets hoor of dat sy bang was of om hulp wou skree. Maar ons vermoed sy het niks gehoor nie. Dis vir ons so tragies . . . Sy het ongelooflik agteruitgegaan. In Desembermaand het sy my nie meer herken nie. En nou dít. Nou my pa se dood,” sê Casper.
Hy sê Bessie is “baie deurmekaar” maar word deur die familie versorg. Sy gaan vir eers saam met die versorger by Wilna woon.
“My pa wou nie gehad het sy moes na ’n versorgingsoord toe gaan nie. Hy was fiks en gesond, en het altyd gesê hy wil haar by hom hê. Hy was daarvan oortuig dat sy in ’n tehuis sou doodgaan. En kyk nou die wreedheid. Nou is hy weg . . . Dit laat ’n mens gebroke.”
Casper Steenkamp. Foto: Verskaf
Casper sal eers later veras word – dit was sy wens. Sy as sal gestrooi word op Franschhoek langs die graf van sy jongste dogter, Elize, wat in 2010 oorlede is.
Hy sê die gesin is vir nou eers besig om reisreëlings te tref en om te kyk wat moontlik is ná pres. Cyril Ramaphosa se aankondiging van ’n nasionale inperking. Hy woon in Centurion en sy ander suster, Trudie Bothma, in Vereeniging.
Intussen, sê Casper, word hulle “geweldig baie” ondersteun deur die gemeenskap van Villiersdorp en deur diegene wat sy pa liefgehad het.
“Die mense van die dorp is . . . sjoe. Ongelooflik. As jy nog nie hier gewoon het nie, sal dit moeilik wees om te begryp. Maar dit bly moeilik. Die trane bly maar vlak en daar bly maar vrae. Tog bly daar vir ons geen ander keuse as aanvaarding nie.”
’n Groot gees
In ’n boodskap aan inwoners van Villiersdorp sê ds. Chris Franken Casper was ’n geliefde man met ’n hart van goedheid.
“Daar is baie gevoelens wat deur ons harte gaan: ons is kwaad; ons is seer; ons is geskok . . . Daar is ’n gevoel van: Ek verstaan nie,” verduidelik Chris.
“Oom Casper was ’n groot deel van ons lewe. Hy was ’n vriend vir oud en jonk. Vir sommiges was hy ’n geestelike pa – iemand wat met ons geraas het; vir ons lief was en ons aanvaar het soos ons is. Iemand wat vir ons gebid het. Ons sal hom onthou vir die man van God wie hy was.”
Hy sê die gemeenskap staan nou saam in hierdie moeilike tyd. “Ons vertrou dat oom Casper by die Here is – en ons weet dat die Here Sy arms in daardie laaste oomblikke oor hom gesit het en hom veilig teruggeneem het.”
Mihlali Majikela, woordvoerder van die Wes-Kaapse polisie, sê aan Huisgenoot minstens een verdagte – ’n man van 31 jaar oud – is Dinsdagoggend 24 Maart na die polisiekantoor geneem vir ondervraging. Dis nie ’n formele inhegtenisneming nie. Die ondersoek duur voort.
Meer oor: wes-kaap| villiersdorp| ontvoering| moordsaak| hofsaak| moord
Hannah Cornelius se moordenaars kuier op Facebook